XC 20. augustil 2021 esitatud apellatsioonkaebus Üldkohtu (kaheksas koda) 10. veebruari 2021. aasta otsuse peale kohtuasjas T-488/18: XC versus komisjon

(Kohtuasi C-527/21)

(2021/C 490/19)

Kohtumenetluse keel: itaalia

Pooled

Apellant: XC (esindaja: advokaat F. Rosi)

Teine menetlusosaline: Euroopa Komisjon

Apellandi nõuded

Apellant palub Euroopa Kohtul:

— tühistada Euroopa Liidu Üldkohtu 10. veebruari 2021. aasta otsus kohtuasjas T-488/18, XC vs. komisjon;

— tühistada esimeses kohtuastmes vaidlustatud kolm otsust või teise võimalusena saata kohtuasi tagasi Üldkohtule;

— mõista komisjonilt välja kohtukulud, mille suuruse mõistab õiglaselt kindlaks Euroopa Kohus või teise võimalusena saata kohtuasi tagasi Üldkohtule;

— mõista mõlema kohtuastme kohtukulud välja komisjonilt või teise võimalusena määrata, et kohtukulude üle otsustakse edaspidi ning saata kohtuasi tagasi Üldkohtule.

Väited ja peamised argumendid

Apellatsioonkaebus koosneb neljast osast.

Esimene osa, mis puudutab avaliku konkursi EPSO/AD/356/18 reservnimekirja tühistamise nõude tagasilükkamist (vaidlustatud kohtuotsuse punktid 173-182)

Sellega seoses väidab apellant, et rikuti kohtumenetluse võistlevuse põhimõtet ning et kohaldati vääralt põhimõtteid, mis on paika pandud avaliku konkursi reservnimekirja tühistamist käsitlevas kohtupraktikas; samuti väidab apellant, et rikuti Euroopa Liidu põhiõiguste harta artiklit 47 seoses tõhusa kohtuliku kaitsega; et vaidlustatud kohtuotsuse põhjendus oli puudulik, see kohtuotsus oli ebaloogiline ning et kohtuasja asjaolusid moonutati ja need esitati vääralt.

Teine osa, mis käsitleb komisjoni 19. juuni 2018. aasta otsuse C(2018) 3969 dokumentidega tutvumise kohta tühistamise nõude tagasilükkamist (vaidlustatud kohtuotsuse punktid 141-172)

Apellant väidab selle kohta, et rikuti kohtuotsuses T-515/14 P: Alexandrou vs. komisjon väljendatud põhimõtteid; et rikuti Euroopa õiguse ühtsuse ja sidususe põhimõtteid; et rikuti määruse nr 1049/2001 (1) artiklit 4; samuti väidab apellant, et rikuti menetlusnorme, sest osaliselt jäeti hagi nõuete kohta otsus langetamata ning kohtuasja asjaolusid moonutati ja need esitati vääralt.

Kolmas osa, mis käsitleb avaliku konkursi EPSO/AD/338/17 komisjoni 4. detsembri 2017. aasta otsuse (millega ei lubatud apellanti edasi konkursi järgmisse etappi) tühistamise nõude tagasilükkamist (vaidlustatud kohtuotsuse punktid 78-99)

Apellant väidab, et rikuti ja kohaldati vääralt Euroopa Liidu ametnike personalieeskirjade artiklit 1d ja direktiivi 2000/43/EÜ (2) artikli 8 lõiget 1; et vaidlustatud kohtuotsus on ilmselgelt ebaloogiline ning et selles tehti ilmselge hindamisviga ja rikuti viidatud personalieeskirjade artiklit 1d.

Neljas osa, mis käsitleb kahju hüvitamist ja kohtukulusid (vaidlustatud kohtuotsuse punktid 183-198)

Apellant väidab, et tühistada tuleb ka Üldkohtu otsuse need osad, mis käsitlevad kahju hüvitamist ja kohtukulusid, sest need on otseselt seotud esimeses kohtuastmes esitatud vaidlusaluste otsuste tühistamise nõuete tagasilükkamisega.

(1) Euroopa Parlamendi ja nõukogu 30. mai 2001. aasta määrus (EÜ) nr 1049/2001, üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT 2001, L 145, lk 43; ELT eriväljaanne 01/03, lk 331).

(2) Nõukogu 29. juuni 2000. aasta direktiiv 2000/43/EÜ, millega rakendatakse võrdse kohtlemise põhimõte sõltumata isikute rassilisest või etnilisest päritolust (EÜT 2000, L 180, lk 22; ELT eriväljaanne 20/01, lk 23).